**ObEC Sobotište**

**Všeobecne záväzné nariadenie**

**č. ....../2023**

**o určení výšky príspevku na čiastočnú úhradu nákladov v škole a školských zariadeniach, ktorých zriaďovateľom je Obec Sobotište.**

Obec Sobotište podľa § 6 zákona č. 369/1990 Zb. o obecnom zriadení v znení neskorších predpisov a podľa § 20 ods. 3, § 28 ods. 5 až 7, § 114 ods. 6, 7, § 116 ods. 6, 7, § 140. ods. 10 až 12, zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, v súlade s § 2 zákona č. 601/2003 Z. z. o životnom minime a o zmene a doplnení niektorých zákonov v znení neskorších predpisov vydáva toto všeobecne záväzné nariadenie (ďalej len VZN).

**Čl. 1**

1. **Úvodné ustanovenia**

1. Obec Sobotište je zriaďovateľom

 a) Základnej školy v Sobotišti

 b) Materskej školy v Sobotišti

 c) Školskej jedálne pri Základnej škole v Sobotišti

 d) Školskej jedálne pri Materskej škole v Sobotišti

2. Toto VZN určuje

 a) výšku príspevku za pobyt dieťaťa v materskej škole

 b) výšku príspevku na čiastočnú úhradu nákladov spojených s činnosťou školského klubu

 c) výšku príspevku na čiastočnú úhradu nákladov v školskej jedálni

**Čl. 2**

**Príspevok za pobyt dieťaťa v materskej škole**

1. Za pobyt dieťaťa v materskej škole prispieva zákonný zástupca na čiastočnú úhradu

 výdavkov materskej školy mesačne na jedno dieťa na celodennú dochádzku sumou 15,– €.

2. Príspevok sa uhrádza vopred, najneskôr do 20. dňa v nasledujúcom kalendárnom mesiaci.

3. Príspevok v materskej škole sa neuhrádza za dieťa, ktoré:

 a) má jeden rok pred plnením povinnej školskej dochádzky,

 b) ak zákonný zástupca dieťaťa predloží zástupcovi pre MŠ doklad o tom, že je pobera-

 teľom dávky v hmotnej núdzi a príspevkov k dávke v hmotnej núdzi podľa osobitného

 predpisu.

4. Na základe rozhodnutia zriaďovateľa sa príspevok neuhrádza za dieťa:

 a) ktoré má prerušenú dochádzku do materskej školy na viac ako 30 po sebe nasledujúcich

 kalendárnych dní z dôvodu choroby alebo vážnych rodinných dôvodov preukázateľným

 spôsobom,

 b) ktoré nedochádzalo do materskej školy v čase školských prázdnin alebo bola prerušená

 prevádzka materskej školy zapríčinená zriaďovateľom alebo inými závažnými dôvodmi,

 v týchto prípadoch uhrádza zákonný zástupca pomernú časť určeného príspevku.

**Čl. 3**

**Príspevok na čiastočnú úhradu nákladov spojených s činnosťou školského klubu**

1. Na čiastočnú úhradu nákladov spojených s činnosťou školského klubu prispieva zákonný

 zástupca mesačne sumou 10,– €.

2. Príspevok sa uhrádza vopred, najneskôr do 20. dňa v nasledujúcom kalendárnom mesiaci.

 Po predchádzajúcej konzultácii s platiteľom, môže škola vyberať príspevky súhrne za viac

 mesiacov v príslušnom školskom roku.

3. Zriaďovateľ školského klubu môže rozhodnúť o znížení alebo odpustení príspevku na

 čiastočnú úhradu nákladov na činnosť školského klubu podľa odseku 1, ak zákonný

 zástupca o to písomne požiada a predloží doklad o tom, že je poberateľom dávky v hmotnej

 núdzi a príspevkov k dávke v hmotnej núdzi podľa osobitného predpisu.

**Čl. 4**

**Príspevok na čiastočnú úhradu nákladov na nákup potravín v školskej jedálni**

1. Zriaďovateľ v zmysle ustanovenia § 140 ods. 9 školského zákona určuje výšku príspevku,

 ktorý uhrádza zákonný zástupca dieťaťa a žiaka na nákup potravín podľa vekových

 kategórií stravníkov v školskej jedálni takto:

 Zákonný zástupca dieťaťa alebo žiaka uhrádza výšku finančného príspevku na stravovanie

 vo výške nákladov na nákup potravín podľa vekových kategórií stravníkov v súlade s 3.

 finančným pásmom vydaním Ministerstvom školstva, vedy, výskumu a športu SR (ďalej

 len MŠVVaŠ SR). Zamestnanci Základnej školy Sobotište, Materskej školy Sobotište, ŠJ

 a iné fyzické osoby majú výšku príspevku určenú v kategórii stravníci od 15-18/19 rokov

 v súlade s 3. finančným pásmom vydaným MŠVVaŠ SR:

|  |  |  |  |  |  |
| --- | --- | --- | --- | --- | --- |
| **ŠJ pri MŠ**  | Desiata | Obed | Olovrant | Spolu | Úhrada rodiča a štátu |
| Stravníci od 2 do 6 rokov | 0,50 € | 1,20 € | 0,40 € | 2,10 € |  0,70 € rodič1,40 € štát |

|  |  |  |  |  |  |
| --- | --- | --- | --- | --- | --- |
| **ŠJ pri ZŠ** | Desiata | Obed | Olovrant | Spolu | Úhrada rodiča a ŠR |
| Stravníci od 6 do 11 rokov | – | 1,70 € | – | 1,70 € |  0,00 € rodič1,70 € štát |

|  |  |  |  |  |  |
| --- | --- | --- | --- | --- | --- |
| **ŠJ pri ZŠ** | Desiata | Obed | Olovrant | Spolu | Úhrada rodiča a štátu |
| Stravníci od 11 do 15 rokov | – | 1,90 € | – | 1,90 € |  0,00 € rodič1,90 € štát |

|  |  |  |  |  |  |
| --- | --- | --- | --- | --- | --- |
| **Ostatní stravníci** | Desiata | Obed | Olovrant | Spolu | Úhrada |
| Stravníci od 15 do 18/19 rokov | – | 2,40 € | – | 2,40 € | 2,40 € |

2. Stravné sa uhrádza vopred, najneskôr do 20. dňa v predchádzajúcom kalendárnom mesiaci.

3. Zákonný zástupca dieťaťa, ktorý poberá dávku v hmotnej núdzi a príspevky k dávke

 v hmotnej núdzi, alebo ktorého príjem je najviac vo výške životného minima, uhrádza

 príspevok za jedno jedlo v zmysle § 4 ods. 11 Zákona č. 544/2010 o dotáciách

 v pôsobnosti Ministerstva práce, sociálnych vecí a rodiny Slovenskej republiky, do 20. dňa

 v predchádzajúcom kalendárnom mesiaci.

4. Stravné u ostatných a cudzích stravníkov sa uhrádza do 20. dňa v predchádzajúcom

 kalendárnom mesiaci.

**Čl. 5**

**Určenie výšky príspevku na úhradu režijných nákladov v školskej jedálni a podmienky úhrady za stravovanie**

1. Zriaďovateľ v zmysle ustanovenia § 140 ods. 10 školského zákona určuje výšku príspevku

 na úhradu režijných nákladov na výrobu a výdaj jedál a nápojov v školskej jedálni takto:

 a) zákonný zástupca dieťaťa prispieva na režijné náklady školskej jedálne stravníka 0,25 €

 na jedno odobrané hlavné jedlo

 b) príspevok na úhradu režijných nákladov pre zamestnancov obce, materskej školy,

 základnej školy, školskej jedálne a pre ostatných cudzích zamestnancov a stravníkov sa

 stanovuje prepočítaním skutočných nákladov na jedno hlavné vydané jedlo – obed

 v školskej jedálni vo výške 1,50 €.

2. Zriaďovateľ školskej jedálne môže rozhodnúť o znížení alebo odpustení príspevku, ak

 zákonný zástupca predloží doklad o tom, že je poberateľom dávky v hmotnej núdzi

 a príspevkov k dávke v hmotnej núdzi.

3. Zriaďovateľ školskej jedálne nemôže znížiť alebo odpustiť príspevok na čiastočnú úhradu

 nákladov na režijné výdavky, ak ide o deti a žiakov, na ktoré sa poskytuje dotácia podľa § 4

 zákona č. 544/2010 Z .z. o dotáciách v pôsobnosti Ministerstva práce, sociálnych vecí

 a rodiny Slovenskej republiky.

4. Úhrada nákladov na stravovanie vo výške nákladov na nákup potravín a na úhradu

 režijných nákladov sa vykonáva mesačne vopred bezhotovostným platobným stykom,

 príp. poštovou poukážkou.

5. a) Zákonný zástupca má povinnosť pre prípad neprítomnosti na výchovno-vzdelávacej

 činnosti odhlasovať stravníka zo stravy podľa pokynov školskej jedálne. Pri nesplnení

 tejto povinnosti znáša zákonný zástupca náklady na nákup potravín podľa ods. 1 a to aj

 v prípade, že stravu stravník neodobral.

 b) Vyúčtovanie dotácie, režijných nákladov a nákladov za nákup potravín voči zákonnému

 zástupcovi podľa tohto bodu pripraví ŠJ po skončení príslušného školského roka.

**Čl. 6**

**Spoločné a záverečné ustanovenia**

1. Návrh VZN č. ...../2023 bol na verejné pripomienkovanie vyvesený dňa 27.11.2023.

 a zvesený dňa ..........

2. Toto všeobecne záväzné nariadenie bolo prerokované a schválené Obecným

 zastupiteľstvom v Sobotišti na svojom zasadnutí dňa ................ uznesením

 číslo ............ nasledovne:

 za hlasovalo ............................ poslancov,

 proti hlasovalo ........................ poslancov,

 zdržal sa hlasovania ................ poslancov.

3. Toto všeobecne záväzné nariadenie nadobúda účinnosť 1. 1. 2024.

 Dňom účinnosti VZN č. .../2023 o určení výšky príspevku na čiastočnú úhradu nákladov

 v škole a školských zariadeniach, ktorých zriaďovateľom je Obec Sobotište, stráca

 účinnosť VZN č. 4/2022 a jeho dodatky.

Vyvesené: 27.11.2023

Zvesené:

 PhDr. Vladimír Jan Kružík

 starosta obce Sobotište